Shadine en Lenize blits saam vir ThunderShadine van der Merwe en Lenize Potgieter. Foto: Verskaf. Manchester Thunder sal in die komende seisoen sommer met dubbeldoor Suid-Afrikaanse netbalslaankrag spog. Die Proteas se Shadine van der Merwe en Lenize Potgieter sal al twee in die kleure van die Engelse span op die baan stap. Van der Merwe het vanjaar reeds haar stempel vir die Thunder afgedruk. ŉ Kniebesering het haar weliswaar vir ŉ ruk langs die baan gehou, maar sy het uiteindelik ŉ sleutelrol in Manchester se suksesvolle Vitality-toernooi gespeel. Dan sal Potgieter ook by die span aansluit nadat sy ŉ krag in die doelsirkel vir die Adelaide Thunderbirds in Australië se Suncorp-liga was. “Ek is baie opgewonde om saam met Lenize vir die Thunder te speel! Ek het haar sommer baie gemis want sy is ook my kamermaat wanneer ons vir die Proteas in aksie is,” het Van der Merwe laat weet. Die twee spelers het ook al op die internasionale verhoog gewys waartoe hulle in staat is. In 2019 was Potgieter as die mees akkurate doelskieter in die toernooi teen die Engelse Rose aangewys, terwyl Van der Merwe die waardevolste speler was. Dit is ook goed vir plaaslike netbal wanneer spelers meer ervaring in oorsese ligas opdoen. “Ek dink die Suid-Afrikaanse spelers wat bevoorreg is om oorsee te speel, kan daarvan getuig dat ons spel ’n hupstoot gekry het. Ander spelers baat ook hierby omdat ons die kennis en ervaring wat ons opgedoen het, wil oordra om die sport in die land te bevorder,” het Potgieter al vantevore vir Maroela Media gesê. Tog kry die Thunder ook ŉ definitiewe hupstoot; op die aanval en op verdediging. Can we just take a minute ????????‍♀️???? Lenize Potgieter, please stand up ????@NetballSL #VNSL2023 pic.twitter.com/hBIi9OVbZW — Manchester Thunder (@thundernetball) August 13, 2022